钦定古今图书集成/明伦汇编/官常典/第580卷 > 贾应春
## 钦定古今图书集成/明伦汇编/官常典/第580卷 > 贾应春

按《明外史》本传：“应春，字东阳，真定人。嘉靖二年进士。
授南阳知县，迁和州知州，入为刑部郎中，历知潞安、
开封二府，迁陕西副使，未赴。河南巡按陈蕙劾其贪
滥，谪山东盐运同知，蕙亦坐贬。久之，由汉阳知府复
迁陕西副使，进右参政。宁羌贼起，会兵讨平之。迁按
察使，左右布政使，皆在陕西，就拜右副都御史，巡抚”
其地。三十二年进兵部右侍郎，总督三边军务。俺荅
诸部岁扰边。应春言：“诸边间谍不通，每寇入莫测所
向，我则无所不备。兵分势孤，往往失事。夫寇将内犯，
必聚众治器，腊肉饲马，传箭祭旗，其形先露。而我民
被掠者，间亦临边传报，颇有左验。使边臣厚以官赏，
令密侦候，视漫然散守者，功相十百。”乃定赏格以请。
帝立从之。其秋，寇大入延绥，杀掠五千馀人。应春督
诸将邀击，获首功二百四十，以捷闻。而巡按御史吉
澄极言败状。帝竟录应春功，官其一子。明年以宣大
总督苏祐衰老，命以应春代。时秋防将届，代应春者
江东未至，令仍旧任。套寇数万人屯宁夏山后，先遣
骑五百馀入掠。总兵官姜应熊守红井以缀敌，而密
遣精兵薄其营，斩首百四十馀级，进应春右都御史。
逾月，寇别部入永昌、西宁，为守将所破。番人入镇羌，
总兵官王继祖击败之，并赐应春银币。久之，寇五千
骑犯环庆，为都督袁正所破。掠庄凉，守将邀斩百二
十人，再予应春一子官。在镇数载，筑边垣万一千八
百馀丈。以花马池闲田二万顷给军屯垦，边人赖之。
征拜南京户部尚书。论边垣功，进秩一等。旋召为刑
部尚书，改户部。国用不足，应春以为言，因命征不及
七分者，所司毋迁官。漕政弛废，运艘多逋负，亦以应
春言重其罚。岁馀，致仕去。卒。赠太子太保。